b'\n_START_ARTICLE_\nCronofotografia\n_START_PARAGRAPH_\nLa cronofotografia \xc3\xa9s un proc\xc3\xa9s de visualitzaci\xc3\xb3 del moviment a partir d\'una seq\xc3\xbc\xc3\xa8ncia d\'imatges gravades en una s\xc3\xa8rie d\'intervals iguals. \xc3\x89s considerada una branca de la fotografia desenvolupada sobretot a la fi del segle XIX, molt propera en diversos aspectes a les primeres presentacions cinematogr\xc3\xa0fiques. Els seus principals representants s\xc3\xb3n: Eadweard Muybridge, \xc3\x89tienne-Jules Marey i Ottomar Ansch\xc3\xbctz.\n_START_SECTION_\nRepresentants\n_START_PARAGRAPH_\nL\'any 1872, el governador de Calif\xc3\xb2rnia, propietari de cavalls de carrera, va plantejar-se la q\xc3\xbcesti\xc3\xb3 de si en algun moment toca a terra un cavall quan est\xc3\xa0 galopant. Muybridge el va ajudar a trobar la resposta._NEWLINE_Eadweard Muybridge, un dels pioners d\'aquest tipus de fotografia, va intentar provar que en el moviment del galop del cavall, les quatre potes del animal estaven al mateix temps en l\'aire._NEWLINE_El 1877 va aconseguir un conjunt de plaques realitzades a velocitat d\'obturaci\xc3\xb3 de m\xc3\xa9s o menys una mil\xc2\xb7l\xc3\xa8sima de segon, a partir de l\'\xc3\xbas d\'alguns sistemes de rellotgeria i mecanismes d\'obturaci\xc3\xb3 de diverses c\xc3\xa0meres, en el moment en qu\xc3\xa8 el cavall es movia i tocava uns cables estirats a un costat de la pista. Aix\xc3\xad va demostrar que, en el moment del galop, els cavalls no tocaven el terra amb les cames._NEWLINE_Molts dels primers resultats de Muybridge es van retocar a m\xc3\xa0 per poder destacar m\xc3\xa9s la silueta del cavall i aix\xc3\xad poder potenciar el resultat. L\'experiment es torn\xc3\xa0 a repetir al 1878 creant una s\xc3\xa8rie perfecte gr\xc3\xa0cies a un temporitzador inventat per el propi Muybridge._NEWLINE_Decid\xc3\xad millorar els resultats de les imatges projectant-les en una pantalla. Per fer-ho, invent\xc3\xa0 un artefacte que utilitza la llum per projectar imatges seq\xc3\xbcencials a partir de l\'\xc3\xbas d\'un disc de vidre. Anomen\xc3\xa0 aquest aparell zoopraxiscopi.  Va experimentar amb imatges d\'animals -cavalls, ant\xc3\xadlops, elefants i altres animals salvatges. Un cop analitzat el galop dels cavalls, s\'introdu\xc3\xad a registrar el moviment del cos hum\xc3\xa0 i dels animals del zoo de Filad\xc3\xa8lfia._NEWLINE_Al cap d\'uns anys, \xc3\x89tienne-Jules Marey va tenir la idea d\'observar l\'experiment de Muybridge. Abans d\'aix\xc3\xb2, ell ja havia obtingut imatges d\'aus i, fins i tot, del cor hum\xc3\xa0, per\xc3\xb2 els seus m\xc3\xa8todes gr\xc3\xa0fics eren bastant rudimentaris. Llavors es va plantejar utilitzar pol\xc3\xadgrafs i instruments de registres semblants i va aconseguir l\'\xc3\xa8xit analitzant el caminar de l\'home i del cavall, el vol de les aus i dels insectes._NEWLINE_A partir del rev\xc3\xb2lver fotogr\xc3\xa0fic creat per Jules Janssen el 1874, es va inspirar en ell i el va perfeccionar. Era capa\xc3\xa7 de capturar 12 imatges a intervals regulars i amb una velocitat d\'obturaci\xc3\xb3 d\'uns 1/750 segons aproximadament. Aquesta velocitat \xc3\xa9s possible gr\xc3\xa0cies a l\'aven\xc3\xa7 en la creaci\xc3\xb3 de subst\xc3\xa0ncies qu\xc3\xadmiques cada cop m\xc3\xa9s sensibles a la llum. Una altra de les seves creacions va ser el sistema amb el qual reproduir la seq\xc3\xbc\xc3\xa8ncia de fotogrames amb les quals va poder estudiar els moviments capturats. El 1882 va obrir l\'estaci\xc3\xb3 fisiol\xc3\xb2gica al Bois de Boulogne i va estudiar el moviment del cos hum\xc3\xa0. El 1887 va abandonar r\xc3\xa0pidament el fusell i va inventar una c\xc3\xa0mera de placa fixe cinematogr\xc3\xa0fica que estava equipada amb un obturador de temps. Va aconseguir l\'\xc3\xa8xit gr\xc3\xa0cies a la combinaci\xc3\xb3 en una placa de diverses imatges successives amb un \xc3\xbanic moviment.\n_START_SECTION_\nBranques\n_START_PARAGRAPH_\nNascuda en els laboratoris de recerca cient\xc3\xadfica, la cronofotografia es divideix b\xc3\xa0sicament en dues branques: la cronofotografia plana, on m\xc3\xbaltiples imatges d\'un objecte en moviment es registren en una sola planxa fotogr\xc3\xa0fica, i la s\xc3\xa8rie fotogr\xc3\xa0fica, on cada imatge d\'un objecte en moviment \xc3\xa9s registrada en fotografies separades. Aquesta darrera suposa conceptualment el mateix principi que el d\'un film cinematogr\xc3\xa0fic, que consisteix en una tira llarga d\'imatges fixes. Ambdues categories contribu\xc3\xafren al naixement del cinema.\n_START_SECTION_\nAportacions a la cronofotografia\n_START_PARAGRAPH_\nEntre molts altres fot\xc3\xb2grafs, cient\xc3\xadfics i cercadors que van contribuir al desenvolupament de la cronofotografia cal citar Georges Demeny, assistent de Marey, el f\xc3\xadsic Ernst Mach, el gimnasta Ernst Kohlrausch, el pintor Thomas Eakins i el cercador de medicines Albert londe.\n_START_SECTION_\nInflu\xc3\xa8ncies posteriors\n_START_PARAGRAPH_\nL\'experiment de Muybridge va influir a pintors com Francis Bacon, que va agafar prestada la idea de la successi\xc3\xb3 del moviment en els seus tr\xc3\xadptics. Un altre va ser Philip Glass, qui va crear l\'\xc3\xa0lbum The Photographer en honor al fot\xc3\xb2graf brit\xc3\xa0nic, creant una portada amb la s\xc3\xa8rie de cavalls, que va publicar al Scientific American. Per \xc3\xbaltim la banda U2 va crear un videoclip de la can\xc3\xa7\xc3\xb3 Lemon commemorant les creacions de Muybridge._NEWLINE_Dins les avantguardes art\xc3\xadstiques de principis del segle XX, el futurisme itali\xc3\xa0, especialment el fot\xc3\xb2graf Anton Giulio Bragaglia i Marcel Duchamp, s\'interessaren per l\'est\xc3\xa8tica derivada de les imatges cronofotogr\xc3\xa0fiques.\n_START_SECTION_\nLa premsa catalana i la cronofotografia\n_START_PARAGRAPH_\nEntre 1892 i 1902, moltes publicacions catalanes van centrar la seva atenci\xc3\xb3 en la cronofotografia, o com es coneixia aleshores "fotocronografia". La revista que ho va fer amb m\xc3\xa9s detall i extensi\xc3\xb3 va ser La Ilustraci\xc3\xb3n Art\xc3\xadstica. _NEWLINE_La Ilustraci\xc3\xb3n Art\xc3\xadstica (LIA) va ser una de les publicacions barcelonines en castell\xc3\xa0 m\xc3\xa9s interessants del segle XIX, un setmanari. Va ser la que va estar m\xc3\xa9s interessada en la cronofotografia, sobre la qual en va publicar deu articles molt extensos i amb il\xc2\xb7lustracions, els mateixos que Marey havia publicat a la Revue Generale des Sciences Pures et Appliqu\xc3\xa9es de l\xe2\x80\x99Acad\xc3\xa9mie des Sciences de Par\xc3\xads. El primer article es va publicar en el n\xc3\xbamero 582 de LIA el 20 de febrer de 1893, i el des\xc3\xa8 i \xc3\xbaltim al n\xc3\xbamero 592, corresponent a l\'1 de maig de 1893._NEWLINE_En els quatre primers articles, de febrer i mar\xc3\xa7 de 1893, Marey se centr\xc3\xa0 en els aspectes m\xc3\xa9s t\xc3\xa8cnics de la cronofotografia: la invenci\xc3\xb3, el fusell fotogr\xc3\xa0fic, la placa on s\'impressionaven les fotografies, les diferents peces dels aparells, etc. En el cinqu\xc3\xa8 article (27 de mar\xc3\xa7 de 1893) compar\xc3\xa0 el moviment que mostra el zo\xc3\xb2trop amb la cronofotografia. Tamb\xc3\xa9 parl\xc3\xa0 de les diferents aplicacions d\'aquest invent i de la utilitzaci\xc3\xb3 d\'aquest per l\'estudi de la locomoci\xc3\xb3 terrestre, els humans i els quadr\xc3\xbapedes, per\xc3\xb2 sobretot els humans. Aquest \xc3\xbaltim tema el comen\xc3\xa7\xc3\xa0 a desenvolupar a l\'article 5 per\xc3\xb2 l\'expand\xc3\xad i hi aprofund\xc3\xad a l\'article 6 (3 d\'abril de 1893). En aquest, parl\xc3\xa0 de l\'estudi din\xc3\xa0mic dels moviments de l\'home. En el n\xc3\xbamero 589 del setmanari, publicat el 10 d\'abril de 1893, l\'article 7 se centr\xc3\xa0 en les aplicacions de la cronofotografia a les Belles Arts i la representaci\xc3\xb3 art\xc3\xadstica del cavall. A l\'article 8, del 17 d\'abril de 1893, parl\xc3\xa0 de la locomoci\xc3\xb3 aqu\xc3\xa0tica i a l\'article 9, del 24 d\'abril, se centr\xc3\xa0 m\xc3\xa9s en el vol dels insectes. El des\xc3\xa8 article i \xc3\xbaltim, de l\'1 de maig de 1893, Marey tract\xc3\xa0 el tema de la fotografia dels moviments dels \xc3\xa9ssers vius microsc\xc3\xb2pics com ara els infusoris._NEWLINE_La revista Mundo Ilustrado va publicar un article de tres p\xc3\xa0gines amb fotografies del fusell fotogr\xc3\xa0fic de Marey i afegia que les primeres proves amb l\'artefacte les va fer Janssen, un col\xc2\xb7lega de Marey, que volia captar els contactes entre els discos del Sol i Venus._NEWLINE_Entre 1882 i 1890, Cr\xc3\xb3nica Cient\xc3\xadfica va publicar cr\xc3\xb2niques breus que provenien de l\'Acad\xc3\xa9mie des Sciences de Par\xc3\xads. En el n\xc3\xbamero 114 del 10 de setembre de 1882 public\xc3\xa0 el resum de la sessi\xc3\xb3 de Par\xc3\xads del 7 d\'agost, tot just un mes despr\xc3\xa9s, en la qual Marey present\xc3\xa0 l\'estudi cronofotogr\xc3\xa0fic del vol de les aus. En el n\xc3\xbamero 135 del 25 de juliol de 1883 presentava l\'estudi de la locomoci\xc3\xb3 de l\'home i dels animals. En el n\xc3\xbamero 142 del 10 de novembre de 1883 continuava estudiant els diferents actes de la locomoci\xc3\xb3. _NEWLINE_En el n\xc3\xbamero 232 del 10 de juliol de 1887 Marey citava l\'aparell anomenat od\xc3\xb2graf, que servia per a inscriure gr\xc3\xa0ficament la velocitat de la marxa o de la carrera d\'un home o d\'un grup d\'homes. En el n\xc3\xbamero 235 del 25 d\'agost de 1887, Marey present\xc3\xa0, juntament amb un altre cient\xc3\xadfic anomenat Pag\xc3\xa8s, un estudi de fisiologia sobre locomoci\xc3\xb3 comparada entre l\'home, l\'elefant i el cavall. En el n\xc3\xbamero 291 del 25 de desembre de 1889 Marey present\xc3\xa0 a l\'Acad\xc3\xa9mie el volum Physiologie du mouvement: Le vol des oiseaux (\xc2\xabFisiologia del moviment: El vol de les aus\xc2\xbb). Finalment, en el n\xc3\xbamero 309 del 25 de setembre de 1890 l\'autor present\xc3\xa0 una nota titulada La locomoci\xc3\xb3 aqu\xc3\xa0tica estudiada per la fotocronografia, que tractava de l\'estudi d\'animals marins com la medusa, el cavallet de mar i la rajada, entre altres. _NEWLINE_La revista cat\xc3\xb2lica integrista La Hormiga de Oro s\'acontent\xc3\xa0 amb la publicaci\xc3\xb3 d\'un sol article al n\xc3\xbamero 3 del 22 de gener de 1895, dedicat a una sola de les m\xc3\xbaltiples experi\xc3\xa8ncies de Marey; es titulava \xc2\xabLa ca\xc3\xadda del gato\xc2\xbb, basada en la pregunta (carregada d\'ironia) que, segons deia, \xc2\xabtrae meditabundos a los sabios de Europa\xc2\xbb: per qu\xc3\xa8 un gat cau sempre sobre les seves potes o dempeus?_NEWLINE_Finalment, la revista El Mundo Cient\xc3\xadfico, que dirigia Eduard Fontser\xc3\xa9, public\xc3\xa0 en el n\xc3\xbamero 103 del 22 de mar\xc3\xa7 de 1902 un article de quatre p\xc3\xa0gines amb una introducci\xc3\xb3 signada per Artur Bofill en homenatge a Marey, coincidint amb el que havia tingut lloc a Par\xc3\xads organitzat pel Coll\xc3\xa8ge de France, amb el lliurament d\'una medalla, el mes de gener d\'aquell mateix any._NEWLINE_A m\xc3\xa9s, es reprodu\xc3\xafa l\'Estudi experimental del moviment dels fluids en qu\xc3\xa8 tamb\xc3\xa9 es reprodu\xc3\xafa l\'aparell inventat per Marey per tal d\'estudiar el moviment dels gasos, aix\xc3\xad com nou fotogrames diferents d\'aquest proc\xc3\xa9s. Una d\'aquestes experi\xc3\xa8ncies era la Deformaci\xc3\xb3 de corrents d\'aire rectilinis [en aquest cas fin\xc3\xadssims fils de fum] quan es trobaven amb cossos geom\xc3\xa8trics. Aquesta darrera experi\xc3\xa8ncia datava de 1901 i per tant no constava encara als articles de La Ilustraci\xc3\xb3n Art\xc3\xadstica. _NEWLINE_Aquests textos s\xc3\xb3n la prova m\xc3\xa9s eloq\xc3\xbcent de l\'inter\xc3\xa8s que la societat catalana demostr\xc3\xa0 vers Marey i les seves experi\xc3\xa8ncies cronofotogr\xc3\xa0fiques, que tanta influ\xc3\xa8ncia exercirien en el futur sobre les arts pl\xc3\xa0stiques, la fotografia, la cinematografia i el cinema d\'animaci\xc3\xb3 en particular, malgrat que, en la difusi\xc3\xb3 medi\xc3\xa0tica de les seves investigacions paral\xc2\xb7leles, l\'angl\xc3\xa8s naturalitzat nord-americ\xc3\xa0 Edward James Muybridge (1836-1904) guany\xc3\xa0 la batalla al franc\xc3\xa8s Marey. _NEWLINE_Han estat sectors art\xc3\xadstics i vinculats a la hist\xc3\xb2ria del cinema especialment els que ara l\'han reivindicat redescobrint la seva obra amb motiu del centenari de la seva mort, el 2004.'